
“YANGI O‘ZBEKISTON” UNIVERSITETIDA
KORRUPSIYAGA QARSHI KURASHISH BO‘YICHA 
ASOSIY QOIDALAR

1-bob. Umumiy qoidalar
1. Mazkur Asosiy qoidalar (keyingi o‘rinlarda – Qoidalar) O‘zbekiston Respublikasining “Korrupsiyaga qarshi kurashish to‘g‘risida”gi Qonuni, O‘zbekiston Respublikasi Prezidentining korrupsiyaga qarshi kurashish sohasidagi farmonlari, qarorlari va farmoyishlari, O‘zbekiston Respublikasi Vazirlar Mahkamasining qarorlari hamda boshqa normativ-huquqiy hujjatlarga muvofiq ishlab chiqilgan bo‘lib, “Yangi O‘zbekiston” universitetida (keyingi o‘rinlarda – Universitet) korrupsiyaning oldini olish, korrupsiyaviy xavf-xatarlarni kamaytirish, halollik va shaffoflik madaniyatini qaror toptirish, manfaatlar to‘qnashuvining oldini olish, xodimlarning korrupsiyaga qarshi kurashish sohasidagi huquq va majburiyatlarini belgilash hamda mazkur yo‘nalishdagi ichki tashkiliy-huquqiy mexanizmlarni belgilaydi.
2. Mazkur qoidalar Universitetning barcha rahbarlari, professor-o‘qituvchilari, ma’muriy, o‘quv-yordamchi, texnik xodimlari hamda mehnat shartnomasi (fuqarolik-huquqiy shartnoma) asosida faoliyat yurituvchi boshqa shaxslar uchun majburiy hisoblanadi.
3. Mazkur Qoidalarning asosiy maqsadi Universitet faoliyatining barcha yo‘nalishlarida korrupsiyaning oldini olish, korrupsion xavf-xatarlarni erta aniqlash va bartaraf etish, halollik tamoyillarini qaror toptirish, manfaatlar to‘qnashuvining oldini olish hamda ochiqlik va shaffoflikni ta’minlashdan iborat.
2-bob. Asosiy prinsiplar
4. Universitetda korrupsiyaga qarshi kurashish quyidagi asosiy prinsiplar asosida amalga oshiriladi:
Qonuniylik – Universitetning barcha rahbarlari va xodimlari o‘z xizmat vazifalarini bajarishda O‘zbekiston Respublikasi Konstitutsiyasi, qonunlari, boshqa normativ-huquqiy hujjatlar hamda Universitetning ichki hujjatlari talablariga qat’iy rioya etishi shart.
Hech qanday topshiriq yoki ko‘rsatma qonun talablariga zid ravishda bajarilishi mumkin emas.
Fuqarolarning huquqlari, erkinliklari va qonuniy manfaatlari ustuvorligi – Universitet faoliyatida talabalar, xodimlar va boshqa shaxslarning huquqlari, erkinliklari hamda qonuniy manfaatlari ustuvor hisoblanadi. Qabul qilinadigan qarorlar va amalga oshiriladigan harakatlar ularning huquqlarini asossiz ravishda cheklamasligi, kamsitilishiga olib kelmasligi hamda qonuniy manfaatlariga zarar yetkazmasligi lozim.
Davlat organlari, fuqarolik jamiyati institutlari va manfaatdor shaxslar bilan hamkorlik – Universitet korrupsiyaning oldini olish va unga qarshi kurashish bo‘yicha vakolatli davlat organlari, ta’lim tashkilotlari, fuqarolik jamiyati institutlari, ommaviy axborot vositalari, talabalar, xodimlar, ota-onalar hamda boshqa manfaatdor shaxslar bilan qonunchilikda belgilangan tartibda hamkorlik qiladi.
Mazkur hamkorlik axborot almashish, profilaktik tadbirlarni tashkil etish, korrupsiyaviy xavf-xatarlarni aniqlash va halollik muhitini mustahkamlashga qaratiladi.
Halollik va vijdonlilik – Universitet xodimlari o‘z xizmat vazifalarini halol, vijdonan va xolis tarzda bajarishi, shaxsiy manfaatlarini xizmat manfaatlaridan ustun qo‘ymasligi hamda korrupsiyaga oid har qanday xatti-harakatlardan tiyilishi shart.
Ochiqlik va shaffoflik – Universitet faoliyatida qabul qilinadigan qarorlar, tanlovlar, ishga qabul qilish, xaridlar, moliyaviy jarayonlar, ta’lim va baholash jarayonlari qonunchilikda boshqacha qoida nazarda tutilmagan taqdirda ochiq va shaffof tashkil etiladi hamda belgilangan axborotlardan erkin foydalanish imkoniyati ta’minlanadi (qonunda belgilangan cheklashlar bundan mustasno).
Manfaatlar to‘qnashuvining oldini olish – Universitet xodimlari o‘z xizmat vazifalarini bajarishda shaxsiy, moliyaviy yoki boshqa manfaatlari xizmat vazifalariga ta’sir ko‘rsatishi mumkin bo‘lgan holatlarga yo‘l qo‘ymasligi, bunday holatlar yuzaga kelganda esa ularni belgilangan tartibda darhol ma'lum qilishi shart.
Javobgarlikning muqarrarligi – Universitetning har bir rahbari va xodimi o‘z faoliyati natijalari uchun shaxsan javobgar hisoblanadi hamda korrupsiyaga qarshi kurashish bo‘yicha belgilangan talablarning bajarilishi yuzasidan hisobdor bo‘ladi.
Korrupsiyaning oldini olishga doir chora-tadbirlar ustuvorligi – Universitetda korrupsiyaga qarshi kurashishda korrupsion huquqbuzarliklarning oqibatlarini bartaraf etishdan ko‘ra, ularning kelib chiqish sabab va shart-sharoitlarini erta aniqlash hamda oldini olishga ustuvor ahamiyat beriladi.
Akademik halollik – ta’lim, ilmiy va innovatsion faoliyatda akademik halollik, xolis baholash, plagiatga yo‘l qo‘ymaslik, ilmiy natijalarni soxtalashtirmaslik hamda ta’lim jarayonida adolat tamoyillariga qat’iy rioya etilishi ta’minlanadi.


3-bob. Universitetda korrupsiyaga qarshi kurashishning 
asosiy qoidalari
5. Universitetda korrupsiyaga qarshi kurashishda quyidagi asosiy qoidalarga amal qilinadi:
Universitet faoliyatining barcha yo‘nalishlarida korrupsiyaning har qanday shakli va ko‘rinishiga nisbatan mutlaq murosasizlik siyosati yuritiladi.
Universitet rahbarlari va xodimlari o‘z xizmat vazifalarini bajarishda qonuniylik, halollik, xolislik, adolatlilik, shaffoflik, manfaatlar to‘qnashuviga yo‘l qo‘ymaslik hamda jamoat manfaatlari ustuvorligi tamoyillariga qat’iy amal qilishi shart.
Universitet faoliyatida pora berish, pora olish, pora olish-berishda vositachilik qilish, noqonuniy moddiy yoki nomoddiy manfaatlarni talab qilish, taklif etish yoki qabul qilish, shuningdek korrupsiyaga oid boshqa har qanday huquqbuzarliklarga yo‘l qo‘yilmaydi.
Xizmat vakolatlaridan shaxsiy yoki uchinchi shaxslarning manfaatlari yo‘lida foydalanish, qarindosh-urug‘chilik, tanish-bilishchilik, mahalliychilik, favoritizm, proteksionizm hamda boshqa noqonuniy ustunliklar va manfaatlar to‘qnashuviga olib keluvchi holatlarga yo‘l qo‘yilmaydi.
Ishga qabul qilish, lavozimga tayinlash, attestatsiyadan o‘tkazish, rag‘batlantirish, lavozim bo‘yicha o‘sish, intizomiy choralar qo‘llash hamda boshqa kadrlar bilan bog‘liq qarorlar ochiqlik, shaffoflik, xolislik va teng imkoniyatlar tamoyillari asosida qabul qilinadi.
Ta’lim jarayonida talabalar bilimini baholash, yakuniy nazoratlarni tashkil etish, akademik hujjatlarni rasmiylashtirish, ilmiy faoliyatni amalga oshirish hamda boshqa akademik jarayonlarda baholarni asossiz o‘zgartirish, plagiat, hujjatlarni qalbakilashtirish, noqonuniy aralashuv yoki boshqa akademik halollik tamoyillarini buzuvchi holatlarga qat’iyan yo‘l qo‘yilmaydi.
Davlat xaridlari, shartnomalar tuzish, moliyaviy operatsiyalar, byudjet va byudjetdan tashqari mablag‘lardan foydalanish jarayonlari amaldagi qonunchilik hamda Universitetning ichki hujjatlariga muvofiq ochiq, shaffof va xolis tartibda amalga oshiriladi.
Universitetning har bir xodimi o‘ziga ma’lum bo‘lgan korrupsiyaga oid huquqbuzarliklar, ularni sodir etishga imkon yaratuvchi omillar, korrupsion xavf-xatarlar yoki manfaatlar to‘qnashuvi holatlari haqida belgilangan tartibda zudlik bilan xabar berishi shart.
Korrupsiyaga oid murojaatlar Universitet rektorining buyrug‘i bilan belgilangan korrupsiyaga qarshi kurashish “komplayens - nazorat” bo‘yicha mas’ul shaxsga (keyingi o‘rinlarda – Mas’ul shaxs) Universitetning rasmiy aloqa kanallari orqali qabul qilinadi va qonunchilik hamda ichki tartiblarga muvofiq ko‘rib chiqiladi.
Korrupsiyaga oid huquqbuzarliklar haqida vijdonan xabar bergan shaxslarning huquqlari va qonuniy manfaatlari himoya qilinadi, ularning shaxsiga doir ma’lumotlarning maxfiyligi ta’minlanadi hamda ularga nisbatan ta’qib qilish, tazyiq o‘tkazish, kamsitish yoki boshqa salbiy ta’sir choralarini qo‘llashga yo‘l qo‘yilmaydi.
Universitetda korrupsiyaga qarshi kurashish bo‘yicha profilaktika tadbirlari, korrupsion xavflarni baholash, ichki monitoring, xizmat tekshiruvlari hamda xodimlarning huquqiy ongi va huquqiy madaniyatini yuksaltirishga qaratilgan targ‘ibot ishlari muntazam ravishda amalga oshiriladi.
4-bob. Universitet rahbarlari va xodimlarining korrupsiyaga qarshi kurashish sohasidagi asosiy vazifalari
6. Universitet rektori va tarkibiy bo‘linmalar rahbarlari o‘z vakolatlari doirasida:
O‘zbekiston Respublikasi qonunchiligi, Universitetning ichki normativ hujjatlari hamda mazkur Qoidalar talablariga qat’iy rioya etish;
korrupsiyaga oid xavf-xatarlarni aniqlash va kamaytirish choralarining amalga oshirilishini ta’minlash;
xodimlarning Qoidalar bilan tanishtirilishi va ularga rioya etilishi uchun zarur tashkiliy sharoit yaratish;
manfaatlar to‘qnashuvi yuzaga kelgan hollarda xodimni tegishli qaror qabul qilishdan yoki jarayonda ishtirok etishdan chetlashtirish choralarini ko‘rish;
Mas’ul shaxsning qonuniy faoliyatiga aralashmaslik, unga zarur ma’lumot va hujjatlarni taqdim etish hamda tavsiyalarini ko‘rib chiqishni ta’minlaydi.
7. Universitet xodimlari:
qonunchilik, Universitetning ichki hujjatlari va mazkur Qoidalar talablariga rioya etishi;
xizmat vazifalarini beg‘araz, xolis, vijdonan, professional va odob-axloq qoidalariga muvofiq bajarishi;
xizmat mavqeyidan shaxsiy yoki uchinchi shaxslar manfaatlari yo‘lida foydalanmasligi;
korrupsiyaga oid huquqbuzarlik sodir etishga undash holatlari hamda o‘ziga ma’lum bo‘lgan korrupsiyaga oid faktlar haqida belgilangan tartibda xabar berishi;
manfaatlar to‘qnashuvini o‘z vaqtida oshkor qilishi va uni tartibga solish bo‘yicha qabul qilingan choralarni bajarishi;
xizmat yoki tijorat sirini, shaxsga doir va qonun bilan muhofaza qilinadigan boshqa ma’lumotlarni shaxsiy manfaat yo‘lida ishlatmasligi yoki oshkor etmasligi;
Universitetning mol-mulki, mablag‘lari va boshqa resurslaridan faqat xizmat maqsadlarida oqilona foydalanishi;
vakolatli tekshiruvlarga to‘sqinlik qilmasligi va qonuniy talab etilgan hujjat hamda ma’lumotlarni taqdim etishi shart.
5-bob. Korrupsiyaga oid huquqbuzarliklar haqida xabar berish tartibi
8. Universitet xodimlari, talabalari hamda boshqa manfaatdor shaxslar o‘zlariga ma’lum bo‘lgan korrupsiyaga oid huquqbuzarliklar, ularni sodir etishga imkon beruvchi omillar, manfaatlar to‘qnashuvi yoki korrupsion xavf-xatarlar to‘g‘risida Universitetda Mas’ul shaxsga yozma, elektron yoki og‘zaki murojaat qilish, shuningdek Universitetning rasmiy aloqa kanallari orqali, shu jumladan, anonim tarzda xabar berish huquqiga ega.
9. Korrupsiyaga oid murojaatlar va xabarlar belgilangan tartibda ro‘yxatga olinadi hamda qonunchilik va Universitetning ichki hujjatlariga muvofiq xolis, har tomonlama va o‘z vaqtida ko‘rib chiqiladi. Murojaat qilgan shaxsning shaxsi va murojaat mazmunining maxfiyligi qonunchilik talablariga muvofiq ta'minlanadi.
Vijdonan korrupsiya holati haqida xabar bergan shaxsga nisbatan ta’qib qilish, tazyiq o‘tkazish, kamsitish yoki boshqa salbiy ta’sir choralarini qo‘llashga yo‘l qo‘yilmaydi.
6-bob. Korrupsiyaga qarshi kurashish bo'yicha mas’ul shaxsning vakolatlari
10. Universitetda korrupsiyaga qarshi kurashish faoliyatini muvofiqlashtirish, mazkur Qoidalar ijrosini ta’minlash hamda korrupsiyaning oldini olishga qaratilgan chora-tadbirlarni amalga oshirish maqsadida rektor buyrug‘i bilan Korrupsiyaga qarshi kurashish “komplayens - nazorat” bo‘yicha mas’ul shaxs belgilanadi.
11. 	Mas’ul shaxs o‘z vakolatlari doirasida:
Universitetning korrupsiyaga qarshi ichki siyosati amalga oshirilishida va ushbu sohadagi faoliyat muvofiqlashtirilishida ishtirok etadi;
korrupsiyaning oldini olishga qaratilgan ichki nazorat mexanizmlari joriy etilishi yuzasidan takliflar ishlab chiqadi;
korrupsiyaga oid xavf-xatarlarni aniqlash va baholashni tashkil etadi, yuqori xavf-xatarli funksiya va lavozimlar ro‘yxati, xavf-xatarlar xaritasi hamda chora-tadbirlar rejasini ishlab chiqishda ishtirok etadi;
qonunchilik va ichki hujjatlar talablariga rioya etilishi yuzasidan monitoring o‘tkazadi;
korrupsiyaga oid xabarlarni qabul qiladi, dastlabki o‘rganishni amalga oshiradi va ularni vakolatli komissiya yoki organga yuborish yuzasidan rahbariyatga taklif kiritadi;
Universitet xodimlari va talabalari o‘rtasida korrupsiyaning oldini olishga qaratilgan targ‘ibot-tashviqot ishlari, seminarlar va tushuntirish tadbirlarini tashkil etish hamda ularning huquqiy ongi va huquqiy madaniyatini yuksaltirish choralarini ko‘radi; 
korrupsiyaga qarshi faoliyat va manfaatlar to‘qnashuvi bo‘yicha yillik axborot-tahliliy hisobotlarni tayyorlaydi hamda qonunchilikda nazarda tutilgan ma’lumotlarning Universitet rasmiy veb-saytida e’lon qilinishini ta’minlaydi.
7-bob. Yakunlovchi qoidalar
12. Mazkur Qoidalar talablariga rioya etilishi Universitetning barcha rahbarlari va xodimlari uchun majburiy hisoblanadi. Mazkur Qoidalar talablarini buzish qonunchilik hujjatlarida hamda Universitetning ichki normativ hujjatlarida belgilangan tartibda tegishli choralar ko‘rilishiga asos bo‘ladi.
13. Mazkur Qoidalarga o‘zgartirish va qo‘shimchalar O‘zbekiston Respublikasi qonunchilik hujjatlaridagi o‘zgarishlardan kelib chiqib Universitet rektorining buyrug‘i bilan kiritiladi. 
14. Mazkur Qoidalar ijrosi ustidan nazorat Mas’ul shaxs tomonidan amalga oshiriladi.
